বাজেট অধিবেশনের প্রথম দিনে বিধানসভায় হুলুস্থুল সাদা স্করপিও নিয়ে। চালক-কর্মচারীসহ প্রায় ১ ডজন মানুষের প্রায় ১ ঘণ্টার চেষ্টা চরিত্রের পর নাড়ানো গেল গাড়িটিকে। গোটা ঘটনায় বেজায় অস্বস্তিতে গাড়ির মালিক বিধায়ক নার্গিস বেগম।  মঙ্গলবার নিজের দুধসাদা স্করপিও বিধানসভার অধিবেশনে যোগ দিতে এসেছিলেন পূর্ব বর্ধমানের মেমারির বিধায়ক নার্গিস বেগম। গাড়ি রেখে বিধানসভায় ঢুকতেই বাধে বিপত্তি। গাড়িতে চাবি লাগিয়ে বেরিয়ে পড়েন চালক। গাড়ির দরজা বন্ধ করতেই সেন্ট্রাল লকিংয়ের বন্ধ হয়ে যায় গাড়ির দরজা। ওদিকে বন্ধ গাড়ির সব ক'টি কাচ। কিছুক্ষণ পর নিজের কীর্তি টের পান চালক কিন্তু ততক্ষণে কেলেঙ্কারি যা হওয়ার হয়ে গিয়েছে। বিধানসভায় তখন বক্তৃতা রাখছেন রাজ্যপাল কেশরীনাথ ত্রিপাঠি। বাজেট অধিবেশনের প্রথম দিনে কানায় কানায় ভর্তি কক্ষ। বিধায়ক, নেতা-মন্ত্রীরা তো বটেই, বিধানসভায় তখন উপস্থিত সব আধিকারিক, কর্মচারীরা। এমন সময় হঠাৎ এক সাদা স্করিপও গাড়ির সামনে জনা দশেকের জটলা। কী হয়েছে? প্রেস কর্নারের সামনে দাঁড়িয়ে একঝলক দেখলে মনে হবে সন্দেহজনক কিছু মিলেছে বুঝি।
 
এগিয়ে যেতেই সবটা পরিষ্কার হল। প্রযুক্তির গেরোয় ফেঁসে গিয়েছে বিধায়ক নার্গিস বেগমের গাড়ি। তবে এবারই প্রথম নয়, এই নিয়ে এক সপ্তাহে তিন বার 'ফাঁসল' নার্গিস বেগমের গাড়ি। চালকের এমন কাণ্ডজ্ঞানহীনতায় কোনও ক্রমে এদিন নিজেকে সামলান নার্গিস বেগম। মুখে কিছু না-বললেও বিধায়কের শরীরি ভাষায় গুঞ্জন শুরু হয়, এর পর চালকের চাকরিটা থাকবে তো।